Habakuk 1:1-11.
Habakuk i bin kisim gutpela tok bilong God na em i laik bihainim dispela gutpela na trupela tok bilong God. Na em i laik ol narapela manmeri long lain bilong em ol tu ol i mas kisim na bihainim dispela gutpela toktok.
Tasol, em i no lukim planti manmeri i kisim gutpela na trupela tok bilong God. Nogat. Em i lukim planti manmeri i givim baksait long gutpela na trupela tok bilong God na bihainim kainkain pasin nogut.
- Em i no lukim dispela gutpela tok bilong God i kamap strong. Nogat. Ol giaman samting i kamap strong. Em i lukim ol samting nogut i kamap strong na ol gutpela samting i no gat strong.
- Em i no lukim ol manmeri i kisim gutpela tok bilong God na bihainim. Nogat. Em i lukim ol i kisim na paulim ol gutpela na stretpela samting.
- Em no lukim ol manmeri i sapotim na rispektim manmeri i laik bihainim trupela tok bilong God. Nogat. Em i lukim ol manmeri i daunim ol gutpela manmeri i laik bihainim trupela tok bilong God.
Em olsem na, Habakuk i prea long God olsem, “Long wanem as Yu save larim ol pasin nogut i kamap long ples? Long wanem as Yu save larim ol manmeri nogut i kamap strong? Long wanem as Yu larim ol samting nogut i kamap strong na ol gutpela samting i no gat strong? Long wanem as Yu larim ol manmeri i sakim lo bilong Yu? Long wanem as Yu no mekim gutpela tok bilong Yu i kamap strong na winim tok nogut bilong ol dispela lain nogut?” (Lukim lain 2-4.)
Yumi olsem Habakuk liklik.
Yumi tu yumi lukim dispela kain samting i kamap long ples bilong yumi. Yumi bin kisim gutpela na trupela tok bilong God – na dispela trupela tok i tokaut long God i kisim bek sinmanmeri long feitful wok bilong Jisas tasol – God i no inap kisim bek yumi long ol gutpela wok bilong yumi yet, nogat, long feitful wok bilong Jisas long diwai kros tasol – na yumi laik ol planti manmeri bilong PNG ol i mas kisim dispela gutpela na trupela toktok.
Tasol, yumi no lukim planti manmeri i kisim dispela gutpela na trupela tok bilong God. Nogat. Yumi save lukim planti manmeri i givim baksait long gutpela na trupela tok bilong God na ol i bihainim kainkain tok i no stret na i no tru na ol i bihainim pasin nogut.
- Yumi no lukim dispela gutpela tok bilong God i kamap strong. Nogat. Ol giaman samting i kamap strong. Yumi lukim ol samting nogut i kamap strong na ol gutpela samting i no gat strong.
- Yumi no lukim ol manmeri i kisim gutpela tok bilong God na bihainim. Nogat. Yumi lukim ol i kisim na paulim ol gutpela na stretpela samting.
- Yumi no lukim ol manmeri i sapotim na rispektim manmeri i laik bihainim trupela tok bilong God. Nogat. Yumi lukim ol manmeri i daunim ol gutpela manmeri i laik bihainim trupela tok bilong God.
Na ating wanwan taim yumi save prea long God olsem, “Long wanem as Yu save larim ol planti lotu manmeri i paulim tok bilong Yu? Long wanem as ol giaman tok bilong ol kainkain lotu i kamap strong na trupela tok bilong Yu i no strong tumas? Long wanem as Yu larim trupela sios femili bilong Yu i stap olsem samting nating long ai bilong ol manmeri bilong ples na ol giaman sios i kamap bikpela samting?”
Ating planti taim yumi wanwan i pas long Krais yumi bin kisim kain tingting olsem. Na yumi bai olsem wanem?
Holim dispela toktok……
1. Pasin i stap insait long PNG i no nupela samting i kamap long ol lain bilong God.
Harim. Planti taim long histori bilong ol lain bilong God dispela samting i save kamap. Dispela kain samting i bin kamap long Habakuk. Na dispela kain samting i bin kamap long Jisas tu. Na dispela kain samting i bin kamap long ol disaipel bilong Jisas na long ol aposel. Nau dispela kain samting i kamap long yumi tu. Em i no nupela samting.
Olsem na, yumi no ken i pret long dispela samting. Nogat. Yumi mas save olsem, nau yumi fesim wankain samting ol lain bilong God bipo ol i bin fesim. Na God i bin helpim ol i sanap strong na fesim ol dispela kain samting, na God bai helpim yumi sanap strong na fesim ol dispela samting tu.
2. Yumi mas larim God i stap God.
Yumi no save long wanem as God i larim ol dispela giaman samting i kamap strong long PNG. Tasol, yumi mas klia olsem, God i gat sampela tingting. God i gat sampela as na minim bilong dispela samting. Yumi mas klia olsem, God Em i bos na Em i gat sampela tingting.
Olsem na, yumi no ken i pret long ol manmeri i krosim yumi na mekim nogut long yumi taim yumi laik bihainim trupela tok bilong God. Long wanem? God Em i bos na i no gat wanpela man i ken i winim God bilong yumi. Nogat tru.
Yumi no ken i tingim olsem, ol bai winim tok bilong God. Nogat tru. God Em i bos bilong olgeta samting. Em olsem na, wanpela manmeri i no inap winim God na winim tok bilong God.
Em olsem na yumi mas larim God i mekim wanem samting Em i laik mekim.
3. Yumi mas strong long bihainim trupela wei bilong God.
Yumi no gat narapela wei. Nogat. Sapos yumi lusim wei bilong God, orait yumi bai olsem wanem?
Sapos yumi kamap olsem ol planti manmeri bilong PNG na yumi givim baksait long God, orait God bai mekim save long yumi long sin bilong yumi. Yumi mas klia olsem yumi no gat narapela wei. Olsem na, yumi mas was long pasin bilong yumi na yumi mas strong long bihainim trupela wei bilong God.
Na trupela wei bilong God em i wei bilong feitful wok bilong Jisas long diwai kros. God i no kisim bek sin manmeri long ol gutpela pasin ol yet i mekim. Nogat. God i no kisim bek sin manmeri long ol naispela lotu pasin ol yet i save mekim. Nogat. God i kisim bek sin manmeri long feitful wok bilong Jisas tasol. Manmeri i tanim bel na i bilipim na trastim feitful wok bilong Jisas na i bihainim Em, orait ol dispela manmeri i bihainim trupela wei bilong God.
Aposel 4:11-12….
11“Dispela man Jisas, Em i ston yupela ol wokman i bin lusim, tasol nau Em i kamap as ston. 12Na i no gat narapela man i stap na bai mipela i kisim laip long em. Long wanem, long olgeta hap long dispela graun God i no givim narapela nem long mipela na bai mipela i kisim laip long em.”
Efesus 3:12….
12Yumi ken i kam bek long God na yumi no inap sem o pret bikos Krais i bin feitful long mekim wok.
1 Korin 1:30…
30God yet Em i as tru bilong laip bilong yumi i pas long Krais Jisas, na bilong yumi God i mekim Krais Jisas i kamap trupela save bilong Em. Em olsem na Krais Jisas Em i stretpela pasin bilong yumi, na long wok bilong Em yumi kamap holi manmeri bilong God, na Em i rot bilong God i kisim bek yumi.
Mi tok pinis, yumi no gat narapela rot. Nogat. Sapos yumi lusim rot God yet i makim, orait yumi bai olsem wanem?
4. Yumi mas prea long God na askim Em long mekim wok bilong Em i kamap strong.
Habakuk em i rong long wanpela samting na em i rait long wanpela samting.
Em i rong taim em i tingim olsem God i no kea long sin bilong ol lain Juda. Em i rong taim em i tingim olsem God i stap nating na God i no kea long ol lain Juda i givim baksait long Em.
Tasol, Habakuk em i rait long prea long God. Habakuk em i go long rait Man bilong kisim helpim. Habakuk em i prea long rait Man bilong tokaut long ol pasin nogut i kamap long ples bilong em. Long wanem? God Em i bos na God tasol i save bosim na kontrolim olgeta samting. Long dispela as Habakuk em i prea long God bilong askim God long mekim tok bilong God i kamap strong na ol lain bilong Habakuk ol i mas save long God na aninit long God.
Long Matyu 6:9-10 Jisas i skulim ol disaipel bilong Em olsem….
9“Orait, yupela mas mekim prea kain olsem dispela prea nau Mi tokim yupela.
“ ‘Papa bilong mipela Yu stap long heven,
mekim nem bilong Yu i stap holi tru,
10na mekim kingdom bilong Yu i kamap,
na mekim laik bilong Yu i kamap strong long
dispela graun wankain olsem em i strong long heven.
Olsem na, yumi mas prea long God tu na askim God long mekim wok bilong Em i kamap strong insait long PNG na planti bilong ol lain PNG ol i mas save long trupela God, na ol i mas save long trupela rot bilong God bilong kisim bek sinmanmeri – ol i mas bilipim na trastim God long kisim bek ol long feitful wok bilong Jisas tasol – na ol i mas aninit long Em.
Em tasol.
mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn